# Rådgivning og undervisning i kortlægning og beregning af CO2-aftryk for nordjyske SMV’ere

Erhvervshus Nordjylland søger efter en kompetent leverandør til at give relevante virksomheder i Region Nordjylland et kursusforløb, der løfter både deres forståelse og deres praktiske kompetencer inden for kortlægning og beregning af CO2-aftryk.

**Fagligt indhold**

Deltagerne skal bl.a. introduceres for viden om GHG Protocol som metodegrundlag, brug af digitale CO2 beregningsværktøjer eks. *Erhvervsstyrelsens CO2-Beregner*, dataindhentning, organisatoriske afgrænsninger, emissionsfaktorer og emissionsreducerende tiltag. Derudover, hvordan man som virksomhed ser ind i en fremtid med større fokus på og krav til kendskab til virksomhedens CO2-aftryk. Det er op til leverandøren at komme med et bud på, hvad de anser som det bedst mulige forløb for målgruppen af virksomheder.

**Målgruppe**

Forløbet henvender sig kun til etablerede virksomheder i SMV-segmentet. Virksomhederne vil som udgangspunkt være på et lavt vidensniveau ift. CO2-aftryk – dvs. forløbet henvender sig til virksomheder, der har behov for basal viden og kompetence inden for kortlægning og beregning af CO2-aftryk.

**Format**

Kontrakten omfatter leverance af et ”mini-kursusforløb”, der af leverandøren kan sammensættes af forskellige kompetenceudviklende elementer. Der vil blive lagt vægt på at tilføre deltagerne kompetencer, der sætter dem i stand til efterfølgende, at anvende CO2 beregninger i egen virksomhed, samt at de opnår en grundlæggende forståelse for, hvordan man systematisk kan arbejde med aktiviteter til reduktion af klimabelastende forbrug og udledninger. Dvs. at kompetencerne kan anvendes i praksis i virksomheden efterfølgende.

Vi forestiller os, at forløbet sammensættes af tre halve kursusdage, og suppleres med opgaveløsning samt 1:1 sparring mellem leverandør og virksomhed imellem kursusgangene. Netop den individuelle sparring har høj værdi for virksomhederne, og vil ligeledes skabe relation samt dialog om eventuelle forretningsmuligheder for leverandøren.

Forløbet afvikles hos Erhvervshus Nordjylland, mens 1:1 sparringen kan foregå online eller evt. hos virksomheden.

Målet for deltagelse er 20-25 virksomheder. Ved færre end 15 deltagere aflyses forløbet.

**Økonomi**

Vi ønsker en fast pris alt inklusiv på forløbet baseret på kursusdage, samlet allokeret tid til sparringsmøder, forberedelse, samt evt. materialer, forplejning og transport. Budgetramme: 80.000 – 85.000 DKK. (Kræver minimum 20 deltagere)

**Samarbejde**

Erhvervshus Nordjylland deltager i det landsdækkende projekt Lokal:Digital, hvorved deltagerne i camp-forløbet kun forpligter sig til en mindre egenbetaling på 1.950,- kr. pr. deltager. På trods af den attraktive deltagerpris forventes det, at du som leverandør er indstillet på at drive en væsentlig del af rekrutteringen til forløbet. Erhvervshus Nordjylland vil bidrage til markedsføringen – både direkte og ved aktivering af erhvervsfremmepartnere - samt administrere tilmeldinger.

**Tidsplan**

Forløbet gennemføres i uge 5,6 og 7. Tre hele formiddage eller eftermiddage.

**Krav og tildelingskriterier**

For at komme i betragtning som leverandør forventes det:

* at I har dokumenteret erfaring med at gennemføre rådgivnings- eller uddannelsesforløb inden for kortlægning og beregning af CO2-aftryk
* forløbet skal målrettes de aktuelt deltagende virksomheder
* at I har et stort netværk i Region Nordjylland med forventning om, at I kan tilvejebringe deltagere i forløbet
* at I står på mål for at alle deltagere får et udbytte af forløbet

Interesserede leverandører skal senest den **d. 6. december 2021 kl. 12:00** fremsende en mail til mbv@ehnj.dk indeholdende:

* Et tilbud, der besvarer ovennævnte ønsker, rammer og krav
* En beskrivelse af relevant indhold og metoder, leverandøren vil bringe i spil
* En kort præsentation af relevante kompetencer i form af CV eller anden beskrivelse af de personer, der bidrager til forløbet fra leverandørens side, gerne med relevante referencer eller case stories
* En underskrevet Tro- og love-erklæring